สังคมข่าวหุ้น
ดัชนีตลาดหุ้นไทยปิดที่ระดับ 1,533.37 จุด ลดลง 3.45 จุด มูลค่าการซื้อขายราว 64,710.47 ล้านบาท ยังคงต้องติดตามทิศทางอัตราแลกเปลี่ยนค่าเงินบาท
ดัชนีตลาดหุ้นไทยปิดที่ระดับ 1,533.37 จุด ลดลง 3.45 จุด มูลค่าการซื้อขายราว 64,710.47 ล้านบาท ยังคงต้องติดตามทิศทางอัตราแลกเปลี่ยนค่าเงินบาท
18 ก.ค. 2565

ดัชนีตลาดหุ้นไทยปิดที่ระดับ 1,533.37 จุด ลดลง 3.45 จุด มูลค่าการซื้อขายราว 64,710.47 ล้านบาท ยังคงต้องติดตามทิศทางอัตราแลกเปลี่ยนค่าเงินบาท รวมถึงการประชุมธนาคารกลางญี่ปุ่น (BOJ) และธนาคารกลางยุโรป (ECB) จะดำเนินนโยบายการเงินอย่างไรต่อไป และการประกาศผลการดำเนินงานไตรมาส 2/2565 ของกลุ่มธนาคารพาณิชย์ที่จะทยอยออกมา
DTAC ประกาศจ่ายเงินปันผลระหว่างกาล 0.85 บาท/หุ้น คิดเป็นยีลด์ราว 1.85% จากราคาหุ้นเมื่อวันที่ 15 ก.ค. 2565  ที่ 46 บาท/หุ้น ขึ้นเครื่องหมาย XD วันที่ 27 ก.ค.นี้ กำหนดจ่ายวันที่ 15 ส.ค.นี้  หลังแจ้งงบไตรมาส 2/2565 กำไรสุทธิเหลือ 1,004 ล้านบาท ลดลง 34.4% ณ สิ้นไตรมาสที่ 2/2565 ดีแทคมีจำนวนผู้ใช้บริการทั้งหมดอยู่ที่ 20.3 ล้านราย เพิ่มขึ้น 412,000 รายจากไตรมาสก่อน ส่วนแนวโน้มปีนี้ก็ยังมีผลกระทบที่ยืดเยื้อจากโรคระบาด และการแข่งขันที่เข้มข้นขึ้น อีกทั้งยังปรับลดงบลงทุนปีนี้เหลือ 11,000-13,000 ล้านบาท จากเดิมตั้งไว้ 12,000-14,000 ล้านบาท
CMC ประกาศแต่งตั้ง “7มกรา” เข้าบริหารงานก่อสร้างคอนโดมิเนียมแบรนด์ใหม่ “CYBIQ”  2 โครงการ ประกอบด้วย “CYBIQ พระราม 9-รามคำแหง 24 และ CYBIQ รัชดา 36” มูลค่ารวม 960 ล้านบาท หนุนการรับรู้รายได้ในปี 2566  จากปัจจุบันมียอดขายแล้วประมาณ 50% โดยจุดเด่นของโครงการจะรองรับกลุ่มนักลงทุน โดยเฉพาะนักลงทุนหน้าใหม่ หรือเพิ่งเริ่มต้นทำธุรกิจที่กำลังมองหาโอกาสการลงทุน เพื่อผลตอบแทนระยะยาว รวมถึงกลุ่มนักศึกษาที่มองหาที่พักอาศัยเพื่ออยู่ระหว่างเรียนและต่อยอดในช่วงทำงานได้เลย
หุ้นน้องใหม่ “ชิค รีพับบลิค” หรือ CHIC เป็นบริษัทชั้นนำในธุรกิจเฟอร์นิเจอร์ เปิดจองซื้อหุ้นไอพีโอ 360 ล้านหุ้น ระหว่างวันที่ 18-21 ก.ค.นี้ เคาะราคาขาย 0.90 บาท/หุ้น ผ่านโบรกเกอร์ 5 แห่ง ดีเดย์เข้าเทรดในตลาด mai วันที่ 27 ก.ค.นี้ หวังระดมเงินทุนไปใช้เพิ่มศักยภาพในการดำเนินธุรกิจ ขยายสาขาทั้งในและต่างประเทศ พัฒนาเว็บไซต์ของบริษัทเพิ่มเติม สำหรับการขายแบบ E-Commerce ในประเทศและกัมพูชา เพื่อรองรับฐานลูกค้าที่มีแนวโน้มขยายตัวอย่างต่อเนื่อง ปรับปรุงพื้นที่บางสาขาในประเทศและขยายพื้นที่ให้เช่า สร้างแหล่งที่มาของรายได้ประจำ รวมถึงใช้เป็นเงินทุนหมุนเวียนในกิจการและชำระคืนเงินกู้ยืมจากสถาบันทางการเงิน เพิ่มสภาพคล่องด้านการเงินของบริษัท
ADVANC หรือ AIS เดินหน้าหนุนสตาร์ตอัพไทย จับมือ Agnos health ให้ลูกค้าเช็กอาการป่วยด้วยตัวเอง จากเทคโนโลยี AI ฟรีไม่มีค่าใช้จ่าย ตลอด 24 ชั่วโมง ผ่านแอปพลิเคชัน  myAIS ขานรับเทรนด์ Digital Health ในการดูแลสุขภาพและความงามโดยใช้เทคโนโลยีดิจิทัลมาขับเคลื่อน
ตลาดหลักทรัพย์ฯ ให้ KWI ใช้เกณฑ์ระดับ 1 : ห้ามคำนวณวงเงินซื้อขาย และ Cash Balance (ลูกค้าต้องวางเงินสดไว้ล่วงหน้ากับสมาชิกเต็มจำนวนก่อนซื้อหลักทรัพย์) ตั้งแต่วันที่ 18 ก.ค.-5 ส.ค. 2565 ซึ่งจะส่งผลให้สภาพคล่องการเก็งกำไรปรับลง
DUSIT เปิดตัวแพ็กเกจ Meet at Dusit เดินหน้าเจาะกลุ่มลูกค้าองค์กร มอบสิทธิประโยชน์รองรับการประชุม-สัมมนา พร้อมสิทธิประโยชน์อีกมากมาย เปิดให้จองแล้วตั้งแต่วันนี้ถึงวันที่ 31 ต.ค. 2565 และยังเปิดตัว Devarana Wellness กับการดูแลสุขภาพแบบองค์รวม คาดหวังจะจูงใจลูกค้าได้เพิ่มขึ้นตั้งแต่ในช่วงไตรมาส 3/2565